钦定古今图书集成/明伦汇编/交谊典/第042卷 > 《上小苏先生》黄庭坚
## 钦定古今图书集成/明伦汇编/交谊典/第042卷 > 《上小苏先生》黄庭坚

某顿首再拜，诵执事之文章而愿见，二十年矣。宦学匏系一州辄数岁，迄无参对之幸。每得于师友昆弟
间，知执事治气养心之美，大德不逾，小物不废，沈潜
而乐易，致曲以遂直，欲亲之不可媟，欲疏之不能忘。
虽形迹阔疏，而平生咏叹，如千载寂寥，闻伯夷、柳下
惠之风而动心者。然。惟小人不裕于学，彷徉尘垢之
外，朴拙无所可用。既已成就，虽造物之罏锤不能使
之工也。得邑极南，幸执事在旁郡，且当承教为万金
良药，使锢疾少愈。而到官以来，能薄不胜事，剧陆沈
簿领，救过不暇，笔墨不足以写心之精微，故每欲作
记而中休。时因过宾，有高安行李必问动静，以其所
言参其所不能言。承典司管库之籥，率职不怠，怀璧
溷贫，舍者争席，良以自慰。比得报伯氏书诗，过辱不
遗，绪言见及。故不自量菲薄，辄承请左右。敢问不肖
既同于拙矣，于事无疏亲，不了人之爱憎。人谓我疏，
愚非所恤，独不知于道得少分否？恭惟闻道，先我为
世。和扁有病于此，初固闻而知之，因来，尚赐药石之
诲。抱病呻吟，仁者哀悯。秋冷，不审体力何如？伏惟万
福，愿强饭自重。不宣。某再拜。